O‘zbekiston Respublikasi Oliy Majlisi Senatining Axborot siyosati va davlat organlarida ochiqlikni ta’minlash masalalari qo‘mitasi faoliyatini tashkil etish to‘g‘risida

“O‘zbekiston Respublikasi Oliy Majlisi Senatining axborot siyosati, davlat organlarida ochiqlik va oshkoralikni ta’minlash bo‘yicha faoliyatini takomillashtirish to‘g‘risida”gi O‘zbekiston Respublikasi Oliy Majlisi Senatining SQ-322-IV-sonli Qarori ijrosini ta’minlash hamda mazkur Qo‘mita va uning kotibiyati faoliyatini samarali tashkil etish maqsadida “O‘zbekiston Respublikasi Oliy Majlisining Senati to‘g‘risida”gi O‘zbekiston Respublikasi Konstitutsiyaviy Qonunining 16-moddasiga muvofiq O‘zbekiston Respublikasi Oliy Majlisi Senatining Kengashi qaror qiladi:
 1. O‘zbekiston Respublikasi Oliy Majlisi Senatining Axborot siyosati va davlat organlarida ochiqlikni ta’minlash masalalari qo‘mitasi to‘g‘risidagi nizom 1-ilovaga muvofiq tasdiqlansin.
 2. O‘zbekiston Respublikasi Oliy Majlisi Senatining Axborot siyosati va davlat organlarida ochiqlikni ta’minlash masalalari qo‘mitasi kotibiyati uchun qo‘shimcha 3 ta, shu jumladan, 2 ta boshqaruv xodimi shtat birligi ajratilsin.
 3. O‘zbekiston Respublikasi Oliy Majlisi Senati devoni rahbari (A. Ziyayev) bir hafta muddatda:
 Senatning shtatlar jadvaliga o‘zgartish va qo‘shimchalar kiritish bo‘yicha taklif tayyorlasin;
 Axborot siyosati va davlat organlarida ochiqlikni ta’minlash masalalari qo‘mitasi raisi, Qo‘mita raisi o‘rinbosari hamda Qo‘mita kotibiyatining xodimlarini xizmat xonalari va moddiy-texnika vositalari bilan ta’minlash choralarini ko‘rsin.
 5. O‘zbekiston Respublikasi Oliy Majlisi Senati Kengashining 2021-yil 4-martdagi “O‘zbekiston Respublikasi Oliy Majlisi Senatining faoliyatini yanada takomillashtirish to‘g‘risida”gi KQ-197-IV-sonli Qarorining 2-bandi o‘z kuchini yo‘qotgan deb topilsin.
 6. Mazkur Qarorning ijrosini nazorat qilish O‘zbekiston Respublikasi Oliy Majlisi Senati Raisining birinchi o‘rinbosari S. Safoyev zimmasiga yuklansin.
 7. Ushbu Qaror qabul qilingan kundan e’tiboran kuchga kiradi.
 1. Ushbu Nizom O‘zbekiston Respublikasi Oliy Majlisi Senatining Axborot siyosati va davlat organlarida ochiqlikni ta’minlash masalalari qo‘mitasi (bundan buyon matnda Qo‘mita deb yuritiladi)ning asosiy vazifalari, funksiyalarini, Qo‘mita faoliyatini tashkil etish hamda uni amalga oshirishda davlat hokimiyati va boshqaruvi, xo‘jalik boshqaruvi organlari, tashkilot hamda muassasalar, nodavlat notijorat tashkilotlari, ommaviy axborot vositalari hamda fuqarolar bilan hamkorlik qilish tartibini belgilaydi.
 2. Qo‘mita o‘z faoliyatida O‘zbekiston Respublikasi Konstitutsiyasiga, O‘zbekiston Respublikasi qonunlariga, O‘zbekiston Respublikasi Oliy Majlisi palatalari, O‘zbekiston Respublikasi Oliy Majlisi Senati (bundan buyon matnda Senat deb yuritiladi) Kengashi qarorlariga, shuningdek, ushbu Nizomga amal qiladi.
 3. Qo‘mita Senat oldida mas’ul va unga hisobdordir.
 4. Qo‘mita faoliyatining asosiy vazifalari quyidagilardan iborat:
 O‘zbekiston Respublikasi Oliy Majlisi Qonunchilik palatasidan kelib tushgan qonunlarni dastlabki tarzda ko‘rib chiqish va Senat Kengashiga takliflar kiritish;
 davlat organlari va tashkilotlari faoliyatining ochiqligini ta’minlash sohasini muvofiqlashtirish hamda doimiy monitoring qilish;
 axborot siyosati, davlat organlarida ochiqlik va oshkoralikni ta’minlashga oid qonun hujjatlari, davlat dasturlarining ijro etilishi ustidan tizimli parlament nazoratini amalga oshirish, shu jumladan, davlat organlari, xo‘jalik boshqaruvi organlari rahbarlarining o‘z faoliyati to‘g‘risidagi hisobotlarining rasmiy veb-saytlarda joylashtirilishi, shuningdek, davlat xaridlari, xizmat safarlari xarajatlari to‘g‘risidagi ma’lumotlarning O‘zbekiston Respublikasining Ochiq ma’lumotlar portaliga va o‘z rasmiy veb-saytlariga joylashtirilishi hamda yangilab borilishi to‘g‘risidagi hisobot yoki axborotlarini eshitib borish;
 axborot siyosati, davlat organlarida ochiqlik va oshkoralikni ta’minlashga oid mavjud qonunchilik bazasini tahlil qilish, umume’tirof etilgan xalqaro normalarni milliy qonun hujjatlariga implementatsiya qilish, shuningdek, amaldagi normativ-huquqiy hujjatlarni takomillashtirish yuzasidan takliflar ishlab chiqish;
 axborot siyosati, davlat organlarida ochiqlik va oshkoralikni ta’minlashga oid qonunlarni mamlakatda amalga oshirilayotgan islohotlarning maqsad hamda vazifalariga hamda xalqaro huquq normalariga muvofiqligi nuqtai nazaridan ko‘rib chiqish va tegishli xulosalar berish;
 axborot siyosati, davlat organlarida ochiqlik va oshkoralikni ta’minlashga doir masalalar yuzasidan o‘rganishlar olib borish;
 joylarda aholi, jumladan, axborot xizmati sohasida faoliyat olib borayotgan xodimlar va ommaviy axborot vositalari bilan bevosita muloqot qilish orqali axborot siyosati hamda davlat organlarida ochiqlik va oshkoralikni ta’minlash masalalariga oid haqiqiy ahvolni o‘rganish hamda bu borada aniqlangan dolzarb masalalarni parlament nazorati doirasida hal etish choralarini ko‘rish;
 jismoniy va yuridik shaxslarning axborot siyosati hamda davlat organlarida ochiqlik va oshkoralikni ta’minlash masalalariga oid murojaatlarini ko‘rib chiqish.
 5. Qo‘mita o‘z zimmasiga yuklatilgan vazifalarni bajarish uchun qonun hujjatlariga muvofiq quyidagi funksiyalarni amalga oshiradi:
 Qonunchilik palatasidan kelib tushgan axborot siyosati, ochiqlik va oshkoralikni ta’minlashga oid qonunlarni davlat organlari hamda nodavlat notijorat tashkilotlari, ilmiy muassasalar vakillari, mutaxassislar va olimlardan iborat tarkibda ishchi guruh tuzgan holda dastlabki tarzda ko‘rib chiqadi (qonunlarda umumdavlat va hududiy manfaatlar mutanosibligi ta’minlanganiga alohida e’tibor bergan holda), ular bo‘yicha xulosa tayyorlaydi hamda Senatning yalpi majlisi kun tartibiga kiritish bilan bog‘liq takliflarni Senat Kengashiga kiritadi;
 axborot siyosati, ochiqlik va oshkoralikni ta’minlashga oid qonun hujjatlari, davlat dasturlarining ro‘yobga chiqarilishi ustidan tizimli parlament nazoratini amalga oshiradi;
 O‘zbekiston Respublikasi Vazirlar Mahkamasining mamlakat ijtimoiy-iqtisodiy hayotining eng muhim masalalari yuzasidan har yilgi ma’ruzasini dastlabki tarzda ko‘rib chiqadi, zarur hollarda Senatning yalpi majlisida muhokama qilinishi shart bo‘lgan taklif va mulohazalarni ishlab chiqadi, Senatning tegishli qarorlari loyihalarini tayyorlaydi;
 O‘zbekiston Respublikasi Bosh vazirining mamlakat ijtimoiy-iqtisodiy rivojlanishining ayrim dolzarb masalalari yuzasidan hisobotini dastlabki tarzda ko‘rib chiqadi, zarur hollarda taklif va mulohazalarni tayyorlaydi, Senatning tegishli qarorlari loyihalarini ishlab chiqadi;
 davlat hokimiyati va boshqaruvi organlari faoliyatining ochiqligi to‘g‘risidagi qonun hujjatlarini buzganlik uchun davlat hokimiyati va boshqaruvi organlarining mansabdor shaxslariga nisbatan ko‘rilgan choralarni tahlil qiladi;
 “Davlat hokimiyati va boshqaruvi organlari faoliyatining ochiqligi to‘g‘risida”gi O‘zbekiston Respublikasi Qonunining joylarda ijro etilishini o‘rganadi va muhokama qiladi;
 O‘zbekiston Respublikasi Axborot texnologiyalari va kommunikatsiyalarini rivojlantirish vazirligining O‘zbekistonning Internet tezligi bo‘yicha xalqaro reytinglardagi o‘rnini yaxshilash, shuningdek, davlat organlari faoliyatining samaradorligini, tezkorligini va shaffofligini ta’minlash, aholi hamda tadbirkorlik subyektlarining Internet tarmoqlari orqali erkin, tezkorlik bilan axborot olish imkoniyatini yaratish borasida olib borilayotgan ishlari holatini o‘rganadi va muhokama qiladi;
 O‘zbekiston Respublikasi Adliya vazirligining davlat organlari va tashkilotlarining ochiqlik holatini manzilli va tematik o‘rganishlar, jamoatchilik monitoringi hamda jamoatchilik eshituvlari, shuningdek, vakolati doirasida boshqa vositalardan foydalangan holda tahlil qilganlik holatini o‘rganadi va muhokama qiladi;
 O‘zbekiston matbuot va axborot agentligining ommaviy axborot vositalari va matbaa korxonalarini ro‘yxatga olish xamda ularning faoliyatini monitoring qilish holatini o‘rganadi va muhokama qiladi;
 Korrupsiyaga qarshi kurashish agentligining davlat organlari va tashkilotlari tomonidan ochiq ma’lumotlar sifatida joylashtirilishi kerak bo‘lgan ijtimoiy ahamiyatga molik ma’lumotlar ro‘yxatini yanada kengaytirish bo‘yicha amalga oshirgan ishlari holatini o‘rganadi va muhokama qiladi;
 O‘zbekiston Respublikasi Prezidentining axborot sohasidagi vazirliklar, davlat qo‘mitalari va boshqa davlat boshqaruvi organlarini tuzish hamda tugatish to‘g‘risidagi farmonlarini tasdiqlash haqidagi qarorlar loyihalarini tayyorlaydi;
 Senat majlisida hukumat a’zolarining o‘z faoliyatiga doir masalalar yuzasidan axborotini eshitish masalalarini qo‘yadi; 
 axborot sohasidagi davlat hokimiyati va boshqaruvi, xo‘jalik boshqaruvi organlari rahbarlarining ular tomonidan ochiqlik va oshkoralikni tartibga soluvchi qonunlarga rioya etilayotganligi, Senat, uning Kengashi, Qo‘mita qarorlari bajarilayotganligi to‘g‘risidagi axborotini eshitadi;
 yangi qabul qilingan qonunlar ijrosini ta’minlash uchun qonunosti hujjatlarining o‘z vaqtida qabul qilinishi yuzasidan monitoringni amalga oshiradi;
 parlament so‘rovi yuborish bo‘yicha Senat Kengashiga takliflar kiritadi;
 axborot siyosati, ochiqlik va oshkoralikni ta’minlashga oid O‘zbekiston Respublikasi qonunlari, Senat, uning Kengashi qarorlari, davlat dasturlarining davlat hokimiyati va boshqaruvi, xo‘jalik boshqaruvi organlari tomonidan ijro etilishining holatini hamda huquqni qo‘llash amaliyotini o‘rganadi;
 axborot siyosati, ochiqlik va oshkoralikni ta’minlashga oid normativ-huquqiy hujjatlar loyihalarini, ularning O‘zbekiston Respublikasi qonunlariga muvofiqligini o‘rganish hamda ular bo‘yicha xulosalar va takliflar tayyorlashda ishtirok etadi;
 axborot siyosati, ochiqlik va oshkoralikni ta’minlashga oid qonun hujjatlarini yanada takomillashtirishga doir takliflar tayyorlash va kiritish yuzasidan muntazam tahlillar olib boradi;
 axborot siyosati, ochiqlik va oshkoralikni ta’minlashga oid qonun hujjatlarini yanada takomillashtirish maqsadida bu boradagi xalqaro tajribani o‘rganadi va xalqaro huquqning umum e’tirof etilgan normalarni milliy qonunchilikka implementatsiya qilish bo‘yicha asoslantirilgan takliflar ishlab chiqadi;
 chet el davlatlari parlamentlarining tegishli qo‘mitalari (komissiyalari) bilan hamkorlik qiladi;
 Senatga kelib tushgan jismoniy va yuridik shaxslarning axborot siyosati, ochiqlik hamda oshkoralikni ta’minlashga oid murojaatlarini ko‘rib chiqadi, jismoniy shaxslarni va yuridik shaxslar vakillarini qabul qilish orqali xalq bilan muloqotni amalga oshiradi, murojaatlarning tahlilini yuritadi;
 davlat organlari va boshqa tashkilotlardan, mansabdor shaxslardan hujjatlarni, ekspertlik hamda boshqa xulosalarni, statistik va tahliliy ma’lumotlarni talab qilib oladi;
 Qo‘mita a’zolarining faoliyati to‘g‘risidagi axborotlarni eshitadi;
 Senatning yalpi majlislarida ma’qullangan qonunlarning mazmun-mohiyatini keng aholi e’tiboriga yetkazish maqsadida joylarda xalq deputatlari mahalliy Kengashlari bilan hamkorlikda targ‘ibot tadbirlarini amalga oshiradi;
 qabul qilingan qonunlarning mazmun-mohiyatini keng ommaga yetkazish, qonun hujjatlarini takomillashtirish va boshqa dolzarb masalalar bo‘yicha tadbirlar (konferensiya, davra suhbati, seminarlar) o‘tkazadi;
 Qo‘mita faoliyatiga doir masalalar yuzasidan davlat hokimiyati va boshqaruvi, xo‘jalik boshqaruvi organlari, boshqa tashkilotlar hamda muassasalar, nodavlat notijorat tashkilotlari, ommaviy axborot vositalari va fuqarolar bilan hamkorlik qiladi;
 Qo‘mita faoliyatini tashkil etish va Qo‘mita a’zolarining faoliyatini muvofiqlashtirishga oid masalalarni hal etadi.
 Qo‘mita qonun hujjatlariga muvofiq boshqa funksiyalarni ham amalga oshirishi mumkin.
 6. Qo‘mita senatorlar orasidan Senat vakolatlari muddatiga rais, uning o‘rinbosari va a’zolaridan iborat tarkibda tuziladi.
 Qo‘mita raisi, qoida tariqasida, uning ikki nafar a’zosi Senatda doimiy asosda ishlashi mumkin. 
 Qo‘mita a’zolarini saylash va uning tarkibiga o‘zgartirishlar kiritish O‘zbekiston Respublikasi Oliy Majlisi Senatining Reglamentida belgilangan tartibda amalga oshiriladi.
 7. Qo‘mita raisi:
 Qo‘mita ish rejasi loyihasini tayyorlaydi va qo‘mitaning tasdiqlangan ish rejasi bajarilishini nazorat qiladi;
 zarur materiallar tayyorlanishini tashkil etadi, Qo‘mita majlislarini chaqiradi va ularda raislik qiladi;
 Qo‘mita a’zolariga topshiriqlar beradi, ularga Qo‘mita faoliyati bilan bog‘liq materiallar va hujjatlarni yuboradi;
 Qonunchilik palatasidan kelib tushgan qonunlarni ko‘rib chiqish bo‘yicha ishchi guruhlar ishida ishtirok etish, shuningdek, Qo‘mitaning boshqa topshiriqlarini bajarish uchun Qo‘mita a’zolarini belgilaydi;
 davlat organlari, nodavlat notijorat tashkilotlari, ilmiy muassasalar, xo‘jalik yurituvchi subyektlar, matbuot organlari, televideniye, radio va boshqa ommaviy axborot vositalari vakillari, shuningdek, mutaxassislar, ekspertlar va olimlarni Qo‘mita ishida ishtirok etishga taklif qiladi;
 Senat, uning Kengashi majlislarida, davlat organlari va nodavlat notijorat tashkilotlari bilan munosabatlarda Qo‘mita nomidan ish ko‘radi;
 Qo‘mita qarorlarning ijrosiga doir ishlarni tashkil etadi;
 Senatni, uning Kengashini, Senat Raisi va uning o‘rinbosarlarini Senat rahbariyati topshiriqlari bajarilishidan xabardor qiladi;
 Qo‘mita tomonidan qabul qilingan qarorlar bajarilishi va Qo‘mita tavsiyalari ko‘rib chiqilishidan Qo‘mita a’zolarini xabardor qiladi;
 qonunlarda, O‘zbekiston Respublikasi Oliy Majlisi Senatining Reglamentida hamda ushbu Nizomda nazarda tutilgan boshqa vakolatlarni amalga oshiradi.
 8. Qo‘mita raisining o‘rinbosari Qo‘mita raisining topshirig‘iga binoan uning ayrim vazifalarini bajaradi va Qo‘mita raisi yo‘qligida yoki o‘z vazifalarini amalga oshirishi mumkin bo‘lmagan taqdirda, uning vazifasini bajarib turadi.
 Qo‘mitada ish yuritish Qo‘mita raisining o‘rinbosari tomonidan amalga oshiriladi.
 9. Qo‘mita o‘z faoliyatini majlislar shaklida amalga oshiradi. 
 Qo‘mitaning majlislari Senat majlislari oralig‘ida zaruratga qarab o‘tkaziladi.
 Qo‘mita majlisini rais o‘z tashabbusiga yoki Qo‘mita a’zolari umumiy sonining yarmidan ko‘pi tashabbusiga ko‘ra chaqiradi.
 10. Qo‘mita a’zosi Qo‘mita majlislarida ishtirok etishi shart. 
 Qo‘mita a’zosi uzrli sabablarga ko‘ra Qo‘mita majlisida ishtirok etish imkoniyati yo‘qligi haqida Qo‘mita raisini oldindan xabardor qiladi.
 11. Qo‘mita majlisi to‘g‘risida Qo‘mita raisi, qoida tariqasida, Senat Raisini majlis o‘tkazilishidan kamida yetti kun avval xabardor qiladi. Shu bilan bir vaqtda unga barcha zarur hujjatlarni taqdim etadi. Senat Raisidan majlisni o‘tkazish to‘g‘risida rozilik olinganidan so‘ng Qo‘mita raisi Qo‘mita a’zolarini va majlisning boshqa ishtirokchilarini xabardor qiladi.
 12. Qo‘mitaning majlislarida, Qo‘mita a’zolarining kamida yarmi hozir bo‘lsa, u vakolatli hisoblanadi.
 13. Qo‘mita majlisini Qo‘mita raisi, u bo‘lmagan yoki o‘z vazifalarini bajara olmagan taqdirda, — Qo‘mita raisining o‘rinbosari yoki Qo‘mita a’zolaridan biri olib boradi.
 14. Qo‘mitaning majlislari ochiq tarzda o‘tkaziladi. Zarurat bo‘lganida Qo‘mita yopiq majlis o‘tkazish to‘g‘risida qaror qabul qilishi mumkin.
 Qo‘mita majlislariga davlat hokimiyati va boshqaruvi, xo‘jalik boshqaruvi organlari, korxonalar, tashkilotlar hamda muassasalar, nodavlat notijorat tashkilotlari, ilmiy muassasalar, ommaviy axborot vositalari vakillari, shuningdek, Senatning boshqa qo‘mitalari a’zolari va Senat devoni xodimlari taklif qilinishi mumkin.
 15. Qo‘mita ko‘rib chiqilayotgan masalalar yuzasidan Qo‘mita jami a’zolarining ko‘pchilik ovozi bilan qarorlar qabul qiladi.
 Qo‘mitaning davlat organlariga yuborilayotgan qarorlari ular tomonidan ko‘rib chiqilishi shart, natijalari yoki ko‘rilgan choralar to‘g‘risida, agar qarorda boshqacha qoida belgilangan bo‘lmasa, uzog‘i bilan bir oydan kechiktirmay xabar qilinishi kerak.
 Qo‘mitaning qarorini uning majlisida raislik qiluvchi imzolaydi.
 16. Qo‘mita Senatning boshqa qo‘mitalari bilan hamkorlikda qo‘shma majlislar o‘tkazishi mumkin.
 17. Qo‘mitaning ishi uning ish rejasiga, shuningdek, Senat, Senat Kengashi, Senat Raisi topshiriqlari hamda tavsiyalariga muvofiq tashkil etiladi.
 18. Qo‘mitaning yillik ish rejasi har yili 15-dekabrdan kechiktirmay Senat Kengashi ko‘rib chiqishi uchun taqdim etiladi.
 Qo‘mitaning yillik ish rejasi Senat Kengashi majlislarida ko‘rib chiqiladi va tegishli qaror qabul qilinadi.
 Qo‘mitaning ish rejasi Senat Kengashi tomonidan kelgusi yilning 1-fevraliga qadar tasdiqlanadi.
 19. Qonunlarni muhokama qilishga, nazorat tadbirlarini tayyorlash va o‘tkazishga ko‘maklashish maqsadida Qo‘mita huzurida ekspert guruhlari tuziladi.
 Ekspert guruhlarining faoliyat ko‘rsatish tartibi O‘zbekiston Respublikasi Oliy Majlisi Senatining Reglamentida belgilanadi.
 20. Qo‘mita o‘z zimmasiga yuklatilgan vazifalarni lozim darajada bajarilishini ta’minlash maqsadida davlat hokimiyati va boshqaruvi, xo‘jalik boshqaruvi organlari xodimlaridan, korxonalar, tashkilotlar hamda muassasalar, nodavlat notijorat tashkilotlari, ilmiy muassasalar, ommaviy axborot vositalari vakillaridan va sohada yetuk nazariy va amaliy bilimlarga ega bo‘lgan shaxslardan iborat tarkibda ilmiy-konsultativ kengashlar, ishchi guruhlar tuzishi mumkin.
 21. Qo‘mitaning joylardagi a’zolari har oyda o‘z faoliyati haqida Qo‘mitaga tegishli axborotlar taqdim etib boradi. 
 22. Qo‘mita faoliyatining tashkiliy, axborot-tahliliy, moddiy-texnik ta’minoti Senat devoni tomonidan amalga oshiriladi.
 23. Ushbu Nizomga o‘zgartirish hamda qo‘shimchalar Senat Kengashi qarori bilan kiritiladi.